– Hva vet han? Han er 19 år. Han vil få sine bivirkninger etter hvert hvis han fortsetter.

Janne Magdalena Kjærrlid (40) fra Tønsberg snakker med rolig stemme, men ordene er likevel krasse når hun kommenterer utspillet til «Mathias» i TBs føljetong «Jakobs fordommer».

Der hevder «Mathias» (19) at cannabis stimulerer ham intellektuelt, og mener media framstiller hasj mye farligere enn det er.

– Først røyket jeg bare fordi det var en sosial greie, men cannabis bidrar også til å stimulere sansene på en god måte. Det hjelper meg å kanalisere tankene og reflektere på et annet nivå, uttalte han i TB tidligere.

Fem gram om dagen

Perioden juli 2014 til mars 2015 er nesten utelukkende et svart hull Janne ikke husker noe av.

I 2009 ble Janne skilt, og fikk kort tid etter et alkoholproblem. I en periode på fire år kunne hun gå på fylla i ukevis, og mistet kontrollen over livet. I et forsøk på å slutte å drikke, begynte hun å røyke hasj. Hun ble stort sett sittende på soverommet i ni måneder i en nesten sammenhengende rus. Stua var for skummel. Musklene krympet. Alkoholen kom bare i tillegg. I mars sluttet hun tvert med begge deler.

– Jeg merket ikke hvilken negativ effekt hasjen hadde på meg før jeg var ute av det. Jeg mente selv at det ikke var farlig.

Nå har hun skiftet mening. Hver dag går bedre, men snart et halvt år etter er hun fortsatt ikke kvitt panikkangsten, og hun føler seg fortsatt virkelighetsfjern. Hjertet har nettopp begynt å banke normalt igjen, forteller hun at den siste EKG-undersøkelsen viste. Men psykosen og svettingen er borte. Abstinensene opplevde hun helt annerledes enn de gangene hun kun hadde drukket.

Les også « Slik tar de party-doperne».

VENDEPUNKTET: Tobarnsmor Janne Magdalena Kjærrlid forteller om ordene som vekket henne. – En annen pasient på Vestfoldklinikken fortalte om barndommen sin og sa: «Jeg skjønner ikke hvorfor mamma aldri valgte meg, som hun bar i ni måneder». Da var jeg fortsatt på den «andre siden», men jeg ville ikke at barna mine skulle oppleve det samme noe mer. Foto: Kirvil Håberg Allum

– Det er som natt og dag, sier Janne og pakker en pølse Rød 3 inn i sigarettpapir.

Hostingen hun hadde slitt med i månedsvis, stilnet da hun byttet ut hasj med en av de sterkeste tobakksortene. Harkingen, bronkitten og lungebetennelsen kom da hun begynte å røyke «vannbong» og jevnlig trakk ned fuktig hasjrøyk.

De siste ni månedene av rusen husker hun bare to dager. Julaften da hun var klar, og 40-årsdagen sin da hun ble lagt inn på akutten igjen. Mannen hun bodde sammen med i denne perioden, forteller at hun røyket 2–5 gram hasj om dagen.

– I ren alkoholrus husket jeg mye mer etterpå. Fra da jeg røyket husker jeg ingenting, bare om det var snø eller ikke snø ute. Det var da jeg ikke lenger klarte å betale regninger eller hente post, sier hun.

– Hasj gir storhetstanker

Ifølge professor Jørgen Gustav Bramness ved Senter for rus- og avhengighetsforskning, sier 20 prosent av den norske befolkningen at de har prøvd hasj.

– Hasj er litt som russisk rulett. Jeg visste aldri hva som skjedde etter de trekkene. En gang fikk jeg syntetisk hasj og ble paranoid i fire dager. Angsten hasjen ga meg, gjorde at jeg måtte få tak i ganske store mengder Valium- og Sobril-tabletter i tillegg, forteller Janne.

Hun forteller om hvordan man enkelt kan finne «løsningen» på problemer i hasjrus, for så å ende opp med å ikke huske noe av det.

– En får mye storhetstanker og idéer. Jeg tror «Mathias» bare tror han er kreativ. En kommer inn i en illusjon der en føler seg veldig smart, advarer Janne, som er klar motstander av hasjlegalisering.

På bloggen hennes Superjanne.me kan du lese mer om hverdagen hennes etter rusavhengigheten.